NaiveNeuron/SloPal huggingface dataset:
Viskupič, Jozef, poslanec NR SR (2014-12-12):
Ďakujem. Počúvam tie argumenty pre a proti a strašne by sa tu chcelo niekomu počúvať tie argumenty. Ja som ich počul dosť v tom úvodnom slove, až ma to zarazilo, a preto by som chcel teda pri tomto elektronickom mýte a palivových kartách počuť aspoň odpoveď na dve otázky, resp. dve konštatovania z tých faktov. Čiže ak Národná diaľničná spoločnosť pod krídlami nového alebo súčasného ministra Jána Počiatka pripravila na základe tlaku Európskej komisie, to je možno odpoveď aj pánovi poslancovi Blahovi, že to, čo bolo nastavené od firmy SkyToll, nebolo dobré. Najskôr uverejnila predbežné oznámenie, v ktorom cenu za služby odhadla na 75 mil. eur. O týždeň neskôr na 135. Neviem sa dopátrať, prečo sa tomu tak stalo. A v podmienkach účasti NDS stanovila, že prípadný záujemca musí mať ako referenciu aspoň jednu zákazku s nasledovnými parametrami: doba realizácie zákazky projektu v dĺžke minimálne dva roky a minimálny objem transakcií, platieb za mýto palivovými kartami 100 mil. eur ročne za posledné dva roky. Možno viacerí na pumpách, keď tankujeme, si pamätáme, také karty CCS sa volajú, to jedna z takých tých známych firiem. Táto firma by to kľudne vedela robiť, ibaže chyba lávky, ona robí len 35-miliónový obrat ročne. Čiže sme nastavili podmienky na firmu, ktorá to môže vykonať len jedna jediná, a to bola tá Fleetpay. Ja by som chcel vedieť, že či na toto má pán poslanec Blaha a vy, pán minister, odpoveď, prečo nastavujeme platbu na 100 mil. eur. A to je, o tom sa to celé točí. A druhá vec... (Prerušenie vystúpenia časomerom.)
Hrnčiar, Andrej, poslanec NR SR (2013-01-31):
Ďakujem. Vážené kolegyne, kolegovia, chcel som vám naozaj poďakovať za vaše faktické poznámky. Ja som rád, že som vás trochu prebudil svojím vystúpením k aktivite a že po pánovi ministrovi som mal najviac faktických poznámok na moje vystúpenie. Čiže to znamená, že som vás zaujal. A v podstate ste súhlasili so všetkým, čo som povedal, pretože ja som to povedal na úvod, že som za zmenu tohto zákona, že som za to, aby uľahčil a stransparentnil život. Ja som pomenoval vlastné skúsenosti, zo svojej vlastnej praxe, lebo som chcel byť konkrétny. A, samozrejme, bližšia košeľa ako kabát, tak budem hovoriť o tom, do čoho sa rozumiem a čo robíme v Martine. Ale pán kolega Blanár je úspešný župan. Žilinský samosprávny kraj nemal žiadny škandál. Robí sa tam naozaj veľmi dobre veľa vecí, takže ja určite nabudúce môžem argumentovať aj nejakými skúsenosťami zo Žilinského samosprávneho kraja. A súhlasím aj s pani kolegyňou Vaľovou. To ináč veľmi často nebýva, aby sme našli takýto súzvuk aj pri všetkých faktických poznámkach. Ja som nehovoril o tom, že právne služby sa majú súťažiť tak, respektíve súťažiť a vyberať podľa ceny. Ani ja nemám takého právnika, ktorému nedôverujem, ale som upozornil na konanie, kde Európska komisia vedie voči nám konanie, lebo nemôžeme zadávať priamymi zadaniami bez výberového konania služby za devätnásť miliónov eur. To jednoducho je neprípustné. A ešte úplne na záver. Samozrejme, že ten môj úvod bol taký na odľahčenie. A, kolegovia, nestrácajme humor, lebo to je to jediné, čo nám tu môže spríjemniť chvíle rokovania na tejto schôdzi. Ďakujem.
P. Hrušovský, predseda NR SR: (2003-10-24):
(Hlasovanie.) Prítomných je 131 poslancov, za 124, proti 7. Uvedené body zo spoločnej správy sme schválili. Prosím, ďalší návrh.
Podmanický, Ján, poslanec NR SR (2018-10-23):
Ďakujem za slovo. Vážený pán podpredseda, v rozprave bol podaný jeden pozmeňujúci a doplňujúci návrh. Najskôr budeme hlasovať o pozmeňujúcich návrhoch zo spoločnej správy, a to o bodoch 1 až 9 spoločne s odporúčaním gestorského výboru schváliť.
Bugár, Béla, podpredseda NR SR (2016-10-19):
Nech sa páči, prezentujme sa a hlasujeme. (Hlasovanie.) Prítomných 142 poslancov, za 140, proti 1 a zdržal sa 1 poslanec. Konštatujem, že návrh sme schválili. Teraz znovu prosím pána poslanca Mojša, aby v treťom čítaní uviedol hlasovanie alebo návrh uznesenia k návrhu na vyslovenie súhlasu s Protokolom o zmene a doplnení Dohody o založení Medzinárodnej investičnej banky a jej Štatútu (tlač 249). (Hlasovanie o návrhu uznesenia k návrhu na vyslovenie súhlasu Národnej rady Slovenskej republiky s Protokolom o zmene a doplnení Dohody o založení Medzinárodnej investičnej banky a jej Štatútu , tlač 249.)
F. Mikloško, poslanec: (2007-09-20):
Z tohto dôvodu ja nemôžem podporiť aj to vyhlásenie, ktoré som vtedy podporil vo februári 1991, aj dnes, proste, v tomto smere by som sa nemohol postaviť niekomu pred oči. A preto navrhujem, dávam procedurálny návrh, aby sme po vystúpení posledného rečníka neuzavreli rozpravu, aby sme ju prerušili, aby sme si k tomu znovu sadli. Pretože toto vyhlásenie sa netýka len Maďarov, týka sa karpatských Nemcov, opakujem, nepokazme to, čo Slovenská republika dokázala urobiť už v roku ´91 a čo nedokázala urobiť žiadna iná krajina. Čiže, berte to ako procedurálny návrh. Po vystúpení pána Eduarda Kukana, aby sme neskončili rozpravu, ale prerušili a znovu si k tomu pokojne sadli. Povedzme si veľmi otvorene, ide tu o majetkovoprávne veci a tie, samozrejme, všetci nechceme otvárať. To ostatné sú veci delikátne, ku ktorým sme už ako vrcholný orgán Slovenskej republiky zaujali stanovisko.
M. Číž, podpredseda NR SR: (2007-10-18):
Ďakujem spravodajcovi a prerušujem rokovanie o tomto bode programu. Ďakujem aj pánovi ministrovi. Skončili sme celý blok, ktorý predkladal pán minister dopravy a teraz, vážené kolegyne, kolegovia, budeme pokračovať v našom programe a pristúpime k prvému čítaniu o návrhu poslancov Národnej rady Slovenskej republiky Júliusa Brocku a Moniky Gibalovej na vydanie zákona, ktorým sa mení a dopĺňa zákon č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá a ktorým sa menia ďalšie zákony v znení neskorších predpisov . Návrh zákona ste dostali ako tlač 432. Návrh na pridelenie na prerokovanie vo výboroch máte v rozhodnutí predsedu č. 422. Teraz dávam slovo poslancovi Júliusovi Brockovi, aby návrh zákona uviedol. Pán poslanec, máte slovo.
B. Bugár, podpredseda NR SR: (2004-05-12):
(Päťminútová prestávka.)
P. Paška, predseda NR SR: (2009-06-18):
(Hlasovanie.) 132 prítomných, 110 za, 3 proti, 18 sa zdržalo, 1 nehlasoval. Máme súhlas. Môžeme pokračovať, pán spravodajca.
B. Bugár, podpredseda NR SR: (2004-11-02):
S. Husár, poslanec: Pán predsedajúci, schválne som cez víkend pozrel do „knihy pamätí“, ktoré dostávame. Týmto spôsobom sa nikdy v parlamente nehlasovalo. Vždy otázku, ktorú kládol predsedajúci, formuloval jednoznačne. Je parlament spokojný s odpoveďou ministra? Tentoraz ste účelovo aj vy otázku postavili do úplne inej polohy. A prečo, viete veľmi dobre. Takže naša neúčasť na hlasovaní je odôvodnená tým, že, ako som povedal v úvode, ani raz dosiaľ sa týmto spôsobom o súhlase s odpoveďou nehlasovalo.
Žiga, Peter, minister životného prostredia SR (2014-07-08):
Na zmenu ústavy je potrebných 90 hlasov a predpokladám, že sa nájdu hlasy z opozície, ktoré tento náš návrh zmeny ústavy podporia. Ďakujem pekne, pani predsedajúca, skončil som. (Potlesk.)
Bašistová, Alena, poslankyňa NR SR (2018-06-19):
Vážený pán predsedajúci, vážené panie poslankyne, páni poslanci, v rozprave vystúpila jedna poslankyňa. Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Glváč, Martin, podpredseda NR SR (2018-10-18):
Poslanec Pavelka.
Kosová, Ingrid, poslankyňa NR SR (2024-01-11):
Ďakujem. Čakala som, že ma vyzvete na reakciu, ale, hej, nepočula som, tak pardon... (Prerušenie vystúpenia predsedajúcim.)
Žiga, Peter, podpredseda NR SR (2024-02-15):
Pani poslankyňa má doplňujúcu otázku, nech sa páči, v rozmedzí dvoch minút.
Burian, Jozef, poslanec NR SR (2017-06-20):
Ďakujem pekne. Vážený pán predsedajúci, vážené dámy, vážení páni, dovoľte, aby som predložil spoločnú správu Výboru Národnej rady Slovenskej republiky pre sociálne veci a o výsledku prerokovania návrhu účtovnej závierky Sociálnej poisťovne (tlač 599). Predseda Národnej rady svojím rozhodnutím č. 582 z 25. mája 2017 pridelil návrh účtovnej závierky na rokovanie Výboru Národnej rady Slovenskej republiky pre financie a rozpočet a výboru pre sociálne veci. Za gestorský výbor určil výbor pre sociálne veci. Predmetný návrh účtovnej závierky prerokovali výbory a odporučili Národnej rade schváliť. Spoločná správa výborov a o výsledku prerokovania návrhu bola schválená uznesením výboru č. 68 z 13. júna 2017. Týmto uznesením výbor zároveň poveril mňa ako spoločného spravodajcu, aby som predložil tento výsledok, prerokovanie návrhu účtovnej závierky Sociálnej poisťovne za rok 2016 v Národnej rade Slovenskej republiky. Ďakujem, skončil som.
Pčolinský, Peter, podpredseda NR SR (2023-02-01):
Dávam teraz slovo spravodajcovi, ktorého navrhol gestorský výbor pre obranu a bezpečnosť, poslancovi Lukášovi Kyselicovi.
Číž, Miroslav, podpredseda NR SR (2015-07-02):
Faktické poznámky, poslanci Poliačik, Fecko, Abrhan. Ak je to všetko, uzatváram možnosť prihlásiť sa s faktickou poznámkou. Slovo má pán poslanec Poliačik.
Matovič, Igor, poslanec NR SR (2024-02-08):
Ďuro, súhlasím s tým, jak si povedal, že Pellegrini podviedol svojich voličov a ono to je naozaj, myslím si, že neviem, či teda v novodobej histórii Európy je taký politik, ktorý by tri-štyri mesiace dozadu sľúbil babičkám, že keď ho budú voliť, že im zabezpečí lacnejšie potraviny a neurobil po voľbách nič, že im sľúbil, že im zabezpečí lacnejšie energie a neurobil pre to po voľbách nič, že sľúbil babičkám, že im vyplatí, keď ho budú voliť, ešte pred Vianocami 640 eur a v skutočnosti väčšine z nich vyplatil 350, 400, 450 a okradol ich, podviedol ich o 200 miliónov eur. A miesto toho ten istý politik, ktorý teda zhodou okolností kandiduje za prezidenta, štyri mesiace nerobí nič iné, len hľadá všetky cestičky, ako zabezpečiť beztrestnosť sebe a svojim spolupáchateľom za zločiny, ktoré spolu s nimi páchal. Ako si zabezpečí amnestiu za úplatok, ktorý zobral 150-tisíc eur na základe dvoch svedkov a na základe čoho potom spôsobil štátu škodu len pri nákupe jedného softvéru za 15,4 milióna eur. Ale dnes, čo tento človek spáchal, je teda podľa poslancov z jeho klubu, sám presviedčal svojich vlastných poslancov, že musia podporiť drastické zníženie premlčacej doby za znásilnenie žien a za zneužívanie maloletých detí, to je najodpornejší skutok, ako tento človek, ktorý dnes vedie Národnú radu, aký mohol spáchať. Ale pre vás ostatných, ktorí máte len štipku svedomia, chcem povedať jedno, keď schválite tento zákon, bude premlčaná aj vražda študenta Daniela Tupého. Pod toto sa idete podpísať.
Krajčír, Ľuboš, poslanec NR SR (2020-09-02):
Ďakujem pekne za slovo. Vážený pán predsedajúci, vážené poslankyne, vážení poslanci, prezidentka Slovenskej republiky v zmysle čl. 102 ods. 1 písm. o) Ústavy Slovenskej republiky vrátila zákon z 15. júla 2020, ktorým sa mení a dopĺňa zákon č. 351/2011 Z. z. o elektronických komunikáciách v znení neskorších predpisov a ktorými sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov na opätovné prerokovanie Národnou radou Slovenskej republiky, tlač 184. Vo svojom rozhodnutí z 3. augusta 2020 uviedla dôvody na vrátenie zákona. Prezidentka Slovenskej republiky vo svojom rozhodnutí neuvádza pripomienky s navrhovaným konkrétnym znením, ale navrhuje, aby Národná rada Slovenskej republiky po opätovnom prerokovaní zákon neprijala ako celok. Po druhé, predseda Národnej rady Slovenskej republiky rozhodnutím č. 174 z 10. augusta 2020 pridelil predmetný vrátený zákon na prerokovanie ústavnoprávnemu výboru a výboru pre hospodárske záležitosti, ktorý určil aj ako gestorský výbor. Lehotu na prerokovanie vráteného zákona vo výboroch vrátane v gestorskom výbore určil do začiatku rokovania schôdze Národnej rady Slovenskej republiky o tomto návrhu. Uvedené výbory prerokovali predmetný vrátený zákon a zaujali tieto stanoviská: Ústavnoprávny výbor prerokoval vrátený zákon 
2. septembra 2020 a uznesením č. 78 odporučil Národnej rade Slovenskej republiky po opätovnom prerokovaní zákon vrátený prezidentkou Slovenskej republiky schváliť. Výbor pre hospodárske záležitosti prerokoval vrátený zákon 2. septembra 2020 a uznesením č. 49 odporučil Národnej rade Slovenskej republiky po opätovnom prerokovaní zákon vrátený prezidentkou Slovenskej republiky schváliť. Gestorský výbor prijal odporúčanie pre Národnú radu Slovenskej republiky podľa § 90 ods. 5 zákona o rokovacom poriadku Národnej rady Slovenskej republiky hlasovať o vrátenom zákone ako celku s odporúčaním schváliť. Spoločná správa výborov o prerokovaní zákona vráteného prezidentkou Slovenskej republiky na opätovné prerokovanie Národnou radou Slovenskej republiky, tlač 184a, bola schválená uznesením gestorského výboru č. 50 z 2. septembra 2020. Uznesením ma výbor zároveň poveril podľa § 80 ods. 2 zákona o rokovacom poriadku Národnej rady Slovenskej republiky informovať Národnú radu Slovenskej republiky o výsledku rokovania výborov a odôvodniť stanovisko gestorského výboru. Pán predsedajúci, prosím, otvorte rozpravu.
Laššáková, Jana, podpredsedníčka NR SR (2013-12-05):
Pán poslanec Sulík, nech sa páči.
Grendel Gábor, podpredseda NR SR (2020-12-09):
Otváram rozpravu v rámci tretieho čítania a pýtam sa, či sa chce niekto hlásiť do rozpravy. Nikto. Vyhlasujem rozpravu za skončenú a pristúpime k hlasovaniu o návrhu ústavného zákona ako o celku. Pán spravodajca, prosím, uveďte odporúčanie gestorského výboru.
Zmajkovičová, Renáta, podpredsedníčka NR SR (2013-06-20):
Ďakujem, pani spravodajkyňa. Otváram všeobecnú rozpravu. Do rozpravy som nedostala žiadnu písomnú prihlášku. Pýtam sa, či sa chce prihlásiť niekto do rozpravy ústne. Nie je tomu tak. Vyhlasujem všeobecnú rozpravu za skončenú a prerušujem rokovanie o tomto bode programu. Pokračujeme prvým čítaním o vládnom návrhu zákona, ktorým sa mení a dopĺňa zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov a ktorým sa menia a dopĺňajú niektoré zákony . Vládny návrh zákona je pod tlačou 550. Návrh na jeho pridelenie na prerokovanie výborom je v rozhodnutí č. 522. Prosím opäť pána ministra spravodlivosti Slovenskej republiky Tomáša Boreca, aby návrh zákona uviedol. Nech sa páči, pán minister.
Ďuriš Nicholsonová, Lucia, podpredsedníčka NR SR (2016-10-19):
Poprosím vás, pán poslanci, panie poslankyne, o kľud v rokovacej sále. Ďakujem.
Ďuriš Nicholsonová, Lucia, podpredsedníčka NR SR (2019-06-20):
(Zaznievanie gongu.) Vážené panie poslankyne, vážení páni poslanci, pokračujeme v popoludňajšom rokovaní tretieho dňa 46. schôdze Národnej rady Slovenskej republiky, a to návrhom na voľbu kandidátov na sudcov Ústavného súdu Slovenskej republiky (nová voľba č. III) . Návrh má parlamentnú tlač 1553. Chcem vás informovať, že do začiatku rokovania o tomto bode programu podali poslanci podľa § 39 ods. 8 zákona o rokovacom poriadku návrh, aby sa táto voľba vykonala tajným hlasovaním. Teraz poprosím povereného člena ústavnoprávneho výboru pána poslanca Ježíka, aby návrh uviedol a podal správu o výsledku prerokovania tohto návrhu vo výbore. Nech sa páči, pán poslanec.
Blaha, Ľuboš, poslanec NR SR (2015-04-16):
Ďakujem pekne. Ja som po prvé tú fotografiu nevidel, ste mi ju neukázali sem, takže neviem, čo je ten dôkaz. Jaj, no, že, že pán Široký a pán Fico sú na jednej fotografii, že také isté sú tam ďalšie, že. Čiže, páni kolegovia, premiér Slovenskej republiky, a to všetci viete, takisto ako predtým premiérka Slovenskej republiky, ako predtým Dzurinda a ďalší a ďalší sa musia stretávať s významnými podnikateľmi, najmä keď to sú napríklad predsedami hokejového zväzu a podobne. Ako na tom čo je, preboha, divné!? To by ste mohli nájsť hocijakú fotku, hocikoho s hocikým, nájdeme vám ix fotografií Dzurindu so Širokým, Radičovú so Širokým. A to sú teraz čo? Sponzori teraz tým pádom pravice? To sú také nezmysly. (Reakcie z pléna.) Dobre to viete. Dobre. Je tam nejaká fotografia, kde by nemali nejaký ten úbor, kde by bolo evidentné, že išiel premiér na nejakú kontrolu stavby? Alebo fotografia, kde by bolo jasné, kde by nebolo jasné, že to je návšteva hokejistov? Lebo to je očividné, že tie fotografie sú vytrhnuté z kontextu. A vy na základe – ale krásne je jedna vec – na základe takýchto hlúpych fotografií, ktoré nič nedokazujú, to sú pre vás jediné dôkazy toho, že je tu nejaké spojenie Širokého a Fica. Nič iné nemáte. Fotografie. Takýchto fotografií vám nájdeme každého z vás s hocijakým podnikateľom, s ktorým ste sa stretli, a budeme tvrdiť, že to sú vaši sponzori. Tak to budeme robiť? Tak to máme robiť, páni kolegovia? Pani kolegyňa Gibalová, ako vás som považoval za jednu z takých tých slušnejších političiek, ktorá nemá záujem o tento druh dialógu, ale to, čo ste tu predviedli, to naozaj nie je, nepatrí do výbavy slušného kresťanského demokrata. Keď ste povedali, že nechcete studené politické objatie Roberta Fica, ja vám poviem ako ľavičiar, vydýchla si celá slovenská ľavica. Vydýchla. Pretože mať potenciálne stranu farizejov v koalícii, to by bola fakt tragédia. A nie preto, že ste kresťanskí demokrati, lebo kresťanskí demokrati na Západe sú naozaj sociálni a sú naozaj zodpovední. Vy nie ste skutoční kresťanskí demokrati a to je ten problém. Vďaka.
Vaľová, Jana, poslankyňa NR SR (2021-06-16):
Ďakujem veľmi pekne. Pán kolega, úplne máš pravdu, že nie je to síce iba teraz, ale aj predtým, že médiá boli vždycky skôr pri akýchkoľvek autonehodách, pri čomkoľvek, kde ľudia sa bránili, aby natáčali obete, natáčali ľudí. Musí vyjsť informácia z polície, pretože na políciu sú tieto veci najprv hlásené. Ale vrátim sa k tomu, o čom je tu dneska reč. Nehnevajte sa na mňa, nejde len o spravodlivosť. Keby vám šlo o spravodlivosť, tak viete, o čo ide, tak vlastne neurobíte to, že teatrálne niekomu vyrazíte dvere, že niekoho obviníte, takto sa zbavíte iba politického protivníka alebo nejakého funkcionára, ktorý sa vám už nemôže postaviť. Ja som rozprávala s pani Pčolinskou, ona mi povedala, že jej dieťa chodí k psychológovi. Viete, koľkým ľuďom a rodinám vy ste vyvalili dvere, koľko detí musí chodiť k psychológovi, koľko rodín je traumatizovaných? O to vám šlo? A potom už žiadne televízie, JOJ-ka, Markíza, nikoho nezaujíma, ako sa to skončilo, či ten človek je vinný, alebo nevinný. Ale tie deti skončia s psychickými poruchami. Tie rodiny skončia s psychickými poruchami. Vy tu hovoríte o nejakej spravodlivosti? Na celý život! Načo to robíte? Človeka môžte akokoľvek inak zaistiť. A neviem, či chodíte medzi ľudí, ale ja chodím a viete, čo mi tí ľudia rozprávajú, že nikdy také obavy nemali ako teraz. Nikdy neboli tak nespokojní. A viete, koľko ľudí sa chce z tejto republiky vysťahovať, že rozmýšľajú nad tým, že ste dali dvojité občianstvo, že odídu zo Slovenska, aby mali nejakú istotu, aby sa mali lepšie... (Prerušenie vystúpenia predsedajúcim. )
Hargaš, Ján, poslanec NR SR (2024-10-02):
Ďakujem, pán predsedajúci. Pán kolega sa opäť venoval tomu, čo sme všetci aj tak čakali, keď som už tam videl tie faktické poznámky, takže ja som to dotiahol ešte ďalej ako tu kolega Kišš, ja som si to aj tuná spísal (rečník nadvihol hárok papiera s poznámkami), takže, takže, ale to som vytvoril teraz, takže to nie je vizuálna pomôcka, takže mám to tu spísané. Budem sledovať tie faktické poznámky, ja vám to budem odškrtávať, keď potom príde na nejaké koncoročné odmeny v stranách, tak budem robiť evidenciu, že kto krajšie prečítal faktickú poznámku a či teda vyškrtal všetky políčka, aby ste vedeli, že na čo triafame: Matovič, Heger, Ódor, to je prvý riadok. Boli ste tam, 27 miliárd, momky, vakcíny, lotéria a vláda Progresívneho Slovenska. Ešte jedno políčko mám voľné, takže budem sledovať tie faktické a doplním si to. A dám vám aj taký, taký, taký teaser, viete čo, ja som si povedal, že v poriadku, však spravili ste nejakú výzvu, tak neviem to po slovensky povedať, že v poriadku, tak keď sa vy budete hlásiť s tými vašimi otrepanými frázami, tak ja to budem v každej faktickej opäť vyvracať. Čiže ešte raz poviem: žiadne Matovič, Ódor, Heger, áno, tu sa rozprávame o vašom návrhu konsolidácie. Váš návrh konsolidácie konsoliduje tak, že 5 % šetríte na štáte a 95 % šetríte na peňaženkách ľudí. To je vaše rozhodnutie, vy ste sa tak rozhodli, že budete takto konsolidovať, nie Matovič, Ódor, Heger. Pozrel som dokonca aj vlastnosti dokumentu, ktoré ste predložili, nie je tam ani jeden z týchto troch, čiže je to, sú tam nejakí legislatívci, ktorých nebudem pochopiteľne menovať, lebo sú štátni úradníci, takže sú to zamestnanci ministerstva. Je to váš návrh, ako ste sa rozhodli konsolidovať, a vy idete na ľudí uvaliť tú drahotu. No a ešte dávam teda upútavku, že teda aj ja pôjdem do rozpravy a namiesto toho, aby sme sa tu rozprávali o nejakej mase, že koalícia, koalícia, tu sú konkrétni poslanci a poslankyne, ktorí za to budú hlasovať, tak ja sa budem venovať aj vám, konkrétni poslanci a poslankyne. Nie je to nič osobné, nič osobné, ale tým, že za to idete zahlasovať, myslím si, že vaši voliči by sa vás mali pýtať, prečo idete na nich uvaliť dražobu namiesto šetrenia. Ďakujem.
Drdul, Dominik, poslanec NR SR (2022-03-16):
Ďakujem veľmi pekne za slovo, pán predsedajúci. Vážené pani poslankyne, páni poslanci, dovoľte, aby som podľa § 73 ods. 1 rokovacieho poriadku vystúpil v prvom čítaní ako spravodajca určený ústavnoprávnym výborom k uvedenému návrhu zákona. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Predseda Národnej rady vo svojom rozhodnutí navrhol, aby návrh zákona prerokoval ústavnoprávny výbor, ktorý navrhol aj ako gestorský výbor s tým, aby gestorský výbor prerokoval návrh zákona do 32 dní od jeho prerokovania v prvom čítaní. Zo znenia návrhu zákona je zrejmý účel navrhovanej úpravy. Ako spravodajca určený navrhnutým gestorským výborom odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. Zároveň odporúčam návrh zákona prideliť výboru, vrátane určenia gestorského výboru a lehoty na prerokovanie návrhu zákona vo výbore v zmysle uvedeného rozhodnutia predsedu Národnej rady. Pán predsedajúci, prosím, otvorte všeobecnú rozpravu.
Liba, Peter, poslanec NR SR (2021-07-02):
Vážený pán predsedajúci, v rozprave vystúpil jeden poslanec. Bol podaný jeden pozmeňujúci a doplňujúci návrh. Pán predsedajúci, najskôr je potrebné, aby sme podľa § 83 ods. 4 rokovacieho poriadku rozhodli o skrátení lehoty na hlasovanie o tomto pozmeňujúcom a doplňujúcom návrhu, ktorý odznel dnes v rozprave.
Grendel, Gábor, podpredseda NR SR (2022-09-30):
Je to tak. Ďakujem pekne. Prerušujem rokovanie o tomto bode programu. Ďalším bodom je druhé čítanie o vládnom návrhu zákona, ktorým sa mení a dopĺňa zákon č. 221/2006 Z. z. o výkone väzby v znení neskorších predpisov . Vládny návrh zákona má tlač 1035, spoločná správa výborov má tlač 1035a. Nech sa páči, pán minister, prosím, odôvodnite aj tento vládny návrh zákona.
Bublavý, Dušan, poslanec NR SR (2014-05-29):
Ďakujem. Pán predseda, odhlasovali sme pozmeňujúce a doplňujúce návrhy zo spoločnej správy a pozmeňujúce návrhy poslancov, mám splnomocnenie gestorského výboru odporučiť hlasovať o tom, že prerokovaný vládny návrh zákona prerokujeme v treťom čítaní ihneď. (Reakcia z pléna. Reakcia spravodajcu Bublavého súčasne s reakciou predsedajúceho.)
Kollár, Boris, predseda NR SR (2022-10-06):
Pán poslanec Blaha, nech sa páči, máte slovo.
Glváč, Martin, podpredseda NR SR (2016-09-20):
Pán poslanec, poprosím vás, faktická je k predrečníkovi. Pán poslanec.
Sulík, Richard, poslanec NR SR (2014-02-06):
Ďakujem pekne. Pán Blaha, šetrite slovami na váš zásadný prejav, všetci sa už naň tešíme. A ukážem vám, ako sa to robí. No tak, Fero, ja by som chcel tie tvoje necivilizované úvahy, ako sme ich práve počuli, oceniť. Pre mňa to bolo veľmi zaujímavé, najmä preto, že sa nejako extra mimo európskej politiky tej zahraničnej politike nevenujem. Už bez ohľadu na to, či človek s tebou súhlasí na 100 % alebo na 50 %, tak toto bol jeden z tých skutočne zaujímavých prejavov, ktorý sa oplatilo vypočuť si. Takže ďakujem.
Krúpa, Juraj, poslanec NR SR (2022-06-15):
Ďakujem veľmi pekne. Ako som už avizoval, máme tu drobnú úpravu, ktorú teraz prečítam. Je to vlastne teda návrh poslancov Národnej rady Slovenskej republiky Juraja Krúpu, Michala Šipoša a Juraja Šeligu na vydanie zákona, ktorým sa mení zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov sa mení takto: V čl. II sa slová „1. júla 2022“ nahrádzajú slovami „30. júna 2022“. Odôvodnenie: V záujme zachovania kontinuity právnej úpravy blokovania v zákone o kybernetickej bezpečnosti je potrebné, aby účinnosť predĺženia možnosti blokovania časovo predchádzala 1. júl 2022 a preto sa v článku II mení navrhovaný dátum účinnosti z 1. júla 2022 na 30. júna 2022. Ďakujem veľmi pekne.
Mihál, Jozef, poslanec NR SR (2015-09-17):
Pani kolegyňa Tomanová, touto vašou faktickou poznámkou ste v mojich očiach veľmi hlboko klesli, pretože k žiadnej zmene spôsobu výpočtu denného vymeriavacieho základu v tom roku 2011 alebo roku 2012 nedošlo. Ak vás doteraz niekto považoval za odborníčku v sociálnych veciach, tak ten po takomto vašom vyjadrení by mal svoj názor na vašu osobu zmeniť, pretože ste povedali absolútnu hlúposť, len aby ste čosi sa snažili negatívne povedať na mňa. Poprosím vás, či dnes, či zajtra, buďte taká láskavá a prineste mi výpis zo zákona o sociálnom poistení v stave v roku 2010, čo zostalo po vás, a v stave v roku 2011 a ukážte mi ten rozdiel v metodike výpočtu denného vymeriavacieho základu. Veľmi vás o to prosím, aby ste mi dokázali toto vaše klamlivé tvrdenie.
Zmajkovičová, Renáta, podpredsedníčka NR SR (2013-06-04):
Vyhlasujem všeobecnú rozpravu za skončenú. Pán navrhovateľ, chcete zaujať stanovisko? Nie je tomu tak. Pán spravodajca, chcete ešte vystúpiť? Nie. Prerušujem rokovanie o tomto bode programu. Nasledujúcim bodom programu je prvé čítanie o návrhu skupiny poslancov Národnej rady na vydanie zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov. Návrh zákona je uverejnený ako tlač 512. Návrh na jeho pridelenie na prerokovanie výborom je v rozhodnutí č. 491. Dávam slovo poslancovi Jozefovi Viskupičovi, aby za skupinu poslancov návrh zákona uviedol. (Rokovanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov , tlač 512.)
Bugár, Béla, podpredseda NR SR (2018-06-15):
Pán poslanec Grendel.
Hrnčiar, Andrej, podpredseda NR SR (2018-12-06):
Jasné, jasné, nech sa páči. Poprosím vás, páni poslanci!
Vážny, Ľubomír, poslanec NR SR (2011-02-11):
Naozaj, naozaj potom určite dáme podnet alebo ja osobne dám podnet a budeme to, samozrejme, riešiť cez Európsku komisiu, čo mi je ľúto, ale škoda toho, pretože máloktorá krajina si kydá na hlavu pred Európskou komisiou, ale ako chcete. Takže na záver len poviem to, predložil som pozmeňujúci návrh, predložil som tak, aby ste neostali pokrytci, tie body, ktoré treba zo spoločnej správy vylúčiť, aby sme toho škriatka vrátili do tej temnoty. A urobil to tak transparentne a tak čisto a tak s vysokou latkou, ako ste to pripravili. A dovolím si o podporu týchto návrhov, či už je to ten poslanecký návrh, tak aj tie návrhy na vylúčenie zo spoločnej správy tých bodov, ktoré vracajú zákon vlastne prakticky do tej istej podoby, aký je ten, ktorý je v súčasnosti platný. Ďakujem vám za pozornosť. (Potlesk.)
Ďuriš Nicholsonová, Lucia, podpredsedníčka NR SR (2018-05-25):
Teraz máme možnosť prihlásiť sa do rozpravy k tomuto bodu ústne. Končím možnosť prihlásiť sa do rozpravy. Pán poslanec Mizík.
Mihál, Jozef, poslanec NR SR (2012-08-02):
Pani Vaľová, to, čo ste predviedli vo svojej predchádzajúcej faktickej poznámke na adresu pani podpredsedníčky parlamentu, bolo neuveriteľne primitívne.
Laššáková, Jana, podpredsedníčka NR SR (2014-10-23):
Príjemné dobré ráno, vážené panie poslankyne, páni poslanci, otváram siedmy rokovací deň 39. schôdze Národnej rady Slovenskej republiky. Na dnešnom rokovacom dni o ospravedlnenie požiadali: podpredseda Národnej rady Ján Figeľ a poslanci Gabriel Csicsai, Mikuláš Dzurinda, Lea Grečková, Igor Choma, Igor Matovič, Jozef Mikuš, Ján Senko, Ivan Varga. Na zahraničnej pracovnej ceste je poslanec Maroš Kondrót a poslankyňa Magdaléna Vášáryová. Pokračujeme v prerušenej rozprave v druhom čítaní o vládnom návrhu zákona, ktorým sa mení a dopĺňa zákon č. 595/2003 Z. z. o dani z príjmov (tlač 1123). Pán podpredseda vlády a minister financií je na svojom mieste, aj pán spravodajca je na svojom mieste. Ďalším písomne prihláseným rečníkom do rozpravy je pán poslanec Róbert Madej, ktorého tu nevidím, takže stráca poradie. Nech sa páči, pán poslanec Hudacký, máte slovo. (Pokračovanie rokovania o vládnom návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa menia a dopĺňajú niektoré zákony , tlač 1123.)
Gál, Gábor, minister spravodlivosti SR (2019-10-24):
Pán poslanec, asi vám ušlo, že ja nie som premiérom, ani ním nikdy nebudem. (Reakcia z pléna.) Čiže nie, takže (vyslovené s pobavením) keď ste niečo adresovali premiérovi, sorry, ja fakt nie som premiér, toto vám absolútne ušlo. Ale na druhej strane ako, sadnite si do tejto stoličky raz, choďte raz do výkonu a uvidíte, že nemáte šancu sledovať vaše tlačovky. Akože je nesedím pred telkou a čo kedy k čomu ma opozícia vyzve. Viete, aspoň od vás by som očakával takú minimálnu štábnu kultúru. Ja, keď som chcel rokovať s opozíciou, ako som aj rokoval pri niektorých zákonov, som vás riadne pozval, dal som vám dostatočný časový predstih, termíny, aj sme sa, aj stretli. To si myslíte, že to fakt funguje tak, že vy sa niekde postavíte pred televízne kamery a vyzvem na rokovanie? Toto je spôsob? Toto je jedna vec. Druhá vec, čo zvolal pán premiér, to nebolo na to reakcia na to, že opozícia niečo hovorí. My sme mali reálne návrhy, ktoré sme chceli doriešiť, ale potrebovali sme tam aj „gépečko“ (pozn. red.: rečník má na mysli „Generálnu prokuratúru“), aj ministerstvo vnútra, aj Súdnu radu a potrebovali sme sa ešte zjednotiť na tom, že ako, akým návrhom to pôjde. Či to bude vládny návrh v skrátenom legislatívnom konaní. Ale zhodli sme sa na tom, že je otvorený zákon o sudcoch a prísediacich, že to pôjde najrýchlejšie v tom. A nič neriešime tak, že horúcou ihlou, lebo ten materiál, ktorý bol daný ešte pred, pertraktujeme a vidíte ešte ani predložený nie je. A neviem, či bude, ale veci rie-ši-me. Kto dal návrh na disciplinárne stíhanie s tým, aby bol dočasne pozastavený výkon? Ja. V momente, keď som videl taký skutok, ktorý je disciplinárnym previnením. To, že vy ste asi najväčší právny expert na Slovensku, že v tej komunikácii ste videl iné, tak klobúk dole. Lebo my sme, viete tam to nie som ja, ja nie som špecialista na disciplinárne konania a trestné právo, máme kopec dobrých, šikovných ľudí na ministerstve, máme externých poradcov, ktorí robia to bezplatne, z akademickej obce, z advokácie a tiež to tam nevideli. Vy ste to tam videli. Fantázia, gratulujem.
Počiatek, Ján, minister dopravy, výstavby a regionálneho rozvoja SR (2015-09-22):
Ďakujem za slovo, vážený pán predsedajúci. Vážené dámy, vážení páni, predložený návrh zákona je vypracovaný z dôvodu transpozície Smernice Európskeho parlamentu a Rady 2014/61/EÚ z 15. mája 2014 o opatreniach na zníženie nákladov na zavedenie vysokorýchlostných elektronických komunikačných sietí. Návrh zákona ďalej v oblasti európskych satelitných navigačných služieb zriaďuje a zabezpečuje činnosť príslušného orgánu verejnej regulovanej služby podľa rozhodnutia Európskeho parlamentu a Rady č. 1104/2011/EÚ a upravuje vybrané ustanovenia zákona č. 351/2011 Z. z. o elektronických komunikáciách v znení neskorších predpisov, ktoré vyplynuli z doterajšej praxe Úradu pre reguláciu elektronických komunikácií a poštových služieb ako regulačného orgánu. Boli sme oboznámení so spoločnou správou gestorského Výboru Národnej rady pre hospodárske záležitosti. Súhlasíme so všetkými pozmeňujúcimi a doplňujúcimi návrhmi uvedenými v časti IV, ktoré gestorský výbor odporúča schváliť. Ďakujem za slovo. Skončil som.
Laurenčík, Milan, podpredseda NR SR (2021-11-03):
Faktickú poznámku má pripravenú aj pani poslankyňa Romana Tabák, nech sa páči.
P. Paška, predseda NR SR: (2009-09-08):
(Hlasovanie.) 140 prítomných, 106 za, 26 proti, 8 sa zdržali. Návrh sme postúpili do druhého čítania.
Kondrót, Maroš, poslanec NR SR (2015-11-11):
Ďakujem pekne, pán predseda. Pripomínam členom hospodárskeho výboru, že o 12.00 hodine odchádzame na výjazd nášho výboru na Úrad jadrového dozoru. Bude nás čakať autobus pod schodmi. Ďakujem.
Kollár, Boris, predseda NR SR (2020-05-12):
Ďakujem. Pani poslankyňa, prosím, zaujmite svoje miesto v rokovacej sále. Konštatujem, že pani poslankyňa zložila ústavou predpísaný sľub. Vyhlasujem 5-minútovú prestávku, aby mohli zamestnanci Kancelárie zapracovať meno novej poslankyne do hlasovacieho systému. Súčasne vás prosím, pani poslankyne, páni poslanci, aby ste si vybrali hlasovaciu kartu zo zariadenia a znova vložili. (Prestávka.) (Po prestávke.)
Kaliňák, Robert, poslanec NR SR (2018-06-12):
Ďakujem pekne. Ďakujem pánovi poslancovi Mazurekovi za vystúpenie. Dlhé roky téma azylu nebola nikdy pre nikoho zaujímavá a som rád, že ste si našli aspoň nejaký priestor, kde môžete vystupovať. Faktom však je, že to, čo ste povedali, jednoducho sa nestretáva s realitou. To je ten najväčší problém. A bez ohľadu na to koľkokrát obviníte vládnu koalíciu alebo priamo stranu SMER – sociálna demokracia z toho, že je importérom azylantov na Slovensko, tak vám to ľudia proste neuveria, tak vám to proste neuveria, pretože každý si dobre pamätá tú situáciu, keď na našu, na našu hranicu sa tlačili stovky migrantov v roku 2015, a kedy policajti a dokonca aj hasiči fyzicky na tej hranici stáli, keďže sme tam nemali žiadny plot s Maďarskom, a jednoducho vysvetľovali, že tadeto cesta nejde, že proste na Slovensku cez tú hranicu neprekročíte. Aj z tohto miesta sa všetkým tým policajtom, ktorí vtedy slúžili, akcii vtedy velil dnešný šéf hraničnej a cudzineckej polície pán Csémi, sa chcem poďakovať, pretože dokázali ten tlak ustáť, čo sa v mnohých krajinách nepodarilo. A aj Angela Merkelová skonštatovala, že cesta povinných kvót bola chyba. To znamená, to, čo Slovensko tvrdí od začiatku, dnes dostala za..., dnes sme dostali za pravdu a všetky opatrenia, ktoré sme v tom čase urobili, sa dnes ukazujú ako správne. To znamená, napriek tomu, čo budete hovoriť, ľudia veľmi dobre vedia z tej situácie, ktorú si pamätajú, ako sme sa zachovali, keď bola krízová situácia, nie keď bolo slnko, keď pršalo. A ešte rád by som povedal, že, viete, sme krajina, ktorá najmenej udeľuje azyly. Minulý rok to bolo 27 a tento rok do 30. apríla dokonca jeden jediný azyl. Tak mi povedzte, že kto tu... (Prerušenie vystúpenia časomerom.)
R. Raši, minister zdravotníctva SR: (2008-10-30):
Návrh zákona v súlade s preberanými právnymi predpismi Európskeho parlamentu a Rady doplňuje a spresňuje ustanovenia, ktoré sa týkajú zdravotníckych pomôcok a individuálne pripravovaných liekov na inovatívnu liečbu. Predloženým zákonom sa harmonizujú ustanovenia voľného a bezpečného pohybu zdravotníckych pomôcok a individuálnej prípravy liekov na inovatívnu liečbu tak, aby podporovali fungovanie vnútorného trhu a zabezpečovali vysokú úroveň ochrany ľudského zdravia. V súvislosti s prebratými smernicami sa Štátnemu ústavu pre kontrolu liečiv dopĺňajú nové kontrolné činnosti, čím sa sprísňuje dohľad nad zdravotníckymi pomôckami. Návrhom zákona sa dopĺňa aj zákon č. 217/2003 Z. z. o podmienkach uvedenia biocídnych výrobkov na trh a o zmene a doplnení niektorých zákonov v znení neskorších predpisov o ustanovenia, ktoré vyplývajú z prebratia Smernice č. 2007/47. Vážený pán predseda, vážení páni poslanci, vážené dámy poslankyne, dovoľte mi požiadať vás o podporu tohto zákona. Ďakujem.
Senko, Ján, poslanec NR SR (2018-10-24):
Pán predsedajúci, teraz dajte hlasovať o mojom pozmeňujúcom a doplňujúcom návrhu.
Zajac, Pavol, poslanec NR SR (2013-12-18):
Prosím, pán predsedajúci, aby ste dali hlasovať o tom, že Národná rada Slovenskej republiky sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Pellegrini, Peter, predseda NR SR (2024-01-11):
Pán poslanec Pročko, nechal som vás zas dohovoriť, tak budete potom musieť tolerovať, že aj ja vám poviem. Vy ste etalón politickej kultúry tohto parlamentu. Vy a myslím, že občania Slovenskej republiky to vedia, aj kolegovia, po ktorých vykrikujete, do ktorých sa púšťate pomaly do fyzického kontaktu a tak ďalej. Vy idete tu niekomu vstupovať do svedomia, čo je politická kultúra. Ak vy ste teda vzorom tej politickej kultúry, tak s pánom Bohom s týmto parlamentom. (Potlesk.) Pán poslanec Šipoš s procedurálnym návrhom.
Pčolinský, Peter, doterajší podpredseda NR SR (2023-10-25):
Pani poslankyňa Mária Kolíková.
Paška, Pavol, predseda NR SR (2013-09-13):
V poriadku, nie je námietka.
Číž, Miroslav, podpredseda NR SR (2015-05-05):
Ďakujem, pán spravodajca. Otváram rozpravu. Písomne ako poverený člen poslaneckého klubu do rozpravy sa prihlásil za poslanecký klub KDH pán poslanec Jozef Mikloško. Písomne do rozpravy sa prihlásila pani poslankyňa Vášáryová, poslanci Hraško a Viskupič. Teraz má slovo pán poslanec Mikloško a pripraví sa pani poslankyňa Vášáryová.
Zmajkovičová, Renáta, podpredsedníčka NR SR (2014-10-30):
Ďalší v rozprave vystúpi pán poslanec Mikloško,. Nech sa páči, pán poslanec.
Kotleba, Marian, poslanec NR SR (2018-11-27):
Prerušte, prerušte. Ďakujem pekne.
Zmajkovičová, Renáta, podpredsedníčka NR SR (2014-03-27):
Ďakujem, pán minister. Ďalšiu otázku položil pán poslanec Juraj Blanár ministrovi dopravy, výstavby a regionálneho rozvoja Jánovi Počiatkovi. Otázka znie: „Cesta I/65 medzi Martinom a Turčianskymi Teplicami už dlhšiu dobu obťažuje obyvateľov Turca. Túto betónovú cestu v našom Žilinskom samosprávnom kraji používajú ťažké kamióny obchádzajúce cez okolité obce. Preto vás chcem požiadať, pán minister, o informáciu, v akom štádiu prípravy sa nachádza rekonštrukcia cesty.“ Nech sa páči, pán minister.
Pamula, Peter, poslanec NR SR (2018-09-12):
Ďakujem za slovo. Pani kolegyňa, ja som trošku prekvapený z toho, ako ste viedla ten váš príhovor, pretože ja si myslím, že každý jeden poslanec Národnej rady by mal byť rád, ak sa prijímajú zákony, ak sa prijímajú normy, smernice, ktoré pomáhajú tým slabším. A Slovenská národná strana už vo svojom programe chcela zvýšiť vlastne ten cestovný ruch na Slovensku. Chcela podporiť podnikateľov, ktorí podnikajú v cestovnom ruchu na Slovensku. Veľmi dobre vieme, aká je situácia na Slovensku v tom cestovnom ruchu. Vieme veľmi dobre, aká je v gastronómii. Vy ste tu hovorila o strašne veľa veciach, na ktoré sa nedá v takej krátkej dobe reagovať, ale ja by som, ja by som sa zameral na jednu vec, ste povedala, že to deformuje vlastne podnikateľské prostredie. Ako môže deformovať podnikateľské prostredie, keď, keď nedávame možnosť vlastne tým podnikateľom, aby, aby mohli zvýšiť svoje obraty, aby mohli zvýšiť svoj, svoj zisk, aby mohli zvýšiť svoje kapacity vo svojich zariadeniach, vo svojich reštauračných zariadeniach, vo svojich ubytovacích zariadeniach? Chceme, aby Slováci chodili len do Turecka, do Chorvátka alebo do Talianska na dovolenky? Však, však jednoducho je to prirodzené, ak štát chce, aby peniaze, ktoré sa vyrobili na Slovensku, aby zostali tu. Chceme, aby Slováci poznali Slovensko. Chceme dať im možnosť. Tento zákon nie je proti podnikateľom. Však nikto sa nejak extra voči tomu neohradil. Každý má nejaké svoje pripomienky, ale nikto, nikto nevyjadril nejaké také veľmi negatívne postoje voči tomuto zákonu. Ďakujem veľmi pekne.
Vašečka, Richard, poslanec NR SR (2023-12-13):
Ďakujem za slovo, pán predsedajúci. Ďakujem aj pánu poslancovi Krajčímu. Tiež by som chcel nadviazať na túto tému poplatkov. Pri návrhu zákona je vždy dôležité aj odôvodnenie, prečo sa tak deje. Tu máme obrovské množstvo položiek, je ich tam 900, a mňa by veľmi zaujímalo, keby nám mohol vysvetliť pán minister alebo ktokoľvek, kto vie, prečo to tak je, že akým spôsobom sa dopracovali k tým sumám. Mňa by dokonca zaujímali aj tie pôvodné sumy, k akým sa pôvodne úradníci k nim dopracovali. Ja mám taký pocit, že toto je tak prelomová vec, tento kompletný zoznam, že skutočne možno obohatia akademickú sféru a vzniknú doktorské práce. Napríklad pôvodne tieto poplatky a ja som si pozrel poplatky za životné prostredie, to je, samozrejme, veľmi dôležitá oblasť, a viaceré z nich boli také baťovské tie poplatky, 99 eur, 79 eur, 119 eur. Teraz po novom zmysel pre také tie baťovské ceny, ale asi ani pre baťovské praktiky títo noví úradníci nemali, oni to proste zaokrúhlili z 99 na 140, zo 79 na 120, zo 119 na 180. Takže mňa by veľmi zaujímalo, že na základe čoho tú službu ocenili alebo či to bolo naozaj len tak večer z brucha, že to proste zarovnajte to, opýtali sa, máme tam nechávať tú deviatku, alebo dáme nulu na koniec? Dajte nulu. A niekde si proste zarovnali tie poplatky tak, že na konci tej tabuľky zoznamu tých činností, napríklad podanie žiadostí o konzultáciu alebo podanie žiadosti o schválenie návrhu nápravných opatrení, sú tam sumy od 33, cez 35 až po 36, po novom rovných 50. Znova by ma veľmi zaujímalo odôvodnenie, pretože keď chcete ľuďom brať peniaze, tak by bolo dobré povedať, prečo im beriete a prečo v takejto sume, ako ste sa dopracovali k takémuto krásnemu výsledku.
Bugár, Béla, podpredseda NR SR (2011-07-13):
Prezentujeme sa a hlasujeme o týchto bodoch zo spoločnej správy 9, 13, 21, 22. (Hlasovanie.) Prítomných 126 poslancov, za hlasovalo 126 poslancov. Body 9, 13, 21, 22 sme schválili. Nech sa páči.
Laššáková, Jana, podpredsedníčka NR SR (2014-11-10):
V súlade s rokovacím poriadkom o slovo požiadal minister školstva Peter Pellegrini. Nech sa páči, pán minister, máte slovo. A o slovo požiadal aj pán predkladateľ, tak po pánovi ministrovi vystúpi pán predkladateľ. Nech sa páči, pán minister.
Zmajkovičová, Renáta, podpredsedníčka NR SR (2013-02-14):
Pán poslanec Galko.
Hlina, Alojz, poslanec NR SR (2014-11-10):
Ďakujem veľmi pekne. Ale naozaj je to také čaro nechceného, že tá RTVS dvojka dávala dokument Zbohom súdruhovia. Začali o 20.00 hod., skončili o 20.45 hod., presne ako vy, pán premiér. To je úplne čarovné. Predtým tam dávali Angeliku. Neviem, ako si to mám vysvetliť. Prosím vás, čo som ja s tým mal, čo ste tu spomínali. Vy ste tu spomínali notoricky známe veci, prosím vás, ale čo ja s tým mám? Čo s tým majú ľudia, ktorí sú vonku? Čo s tým má Fero z Oravskej Lesnej? Viete, my sa ďalej nepohneme týmto systémom „aj vy ste, aj my môžeme tak byť, prečo nás nenecháte“. Rozumiete tomu? Vy ste to tu povedali. Prosím vás, Fero z Oravskej Lesnej hovorí, čo on s tým má. Fakt, čestné slovo, on s tým nič nemá. Teraz je situácia o tom, že ten človek nad vami sa nerozpakoval, ani trošku. Viete, Octavianus alebo ktorý ten rímsky to povedal, že niektoré peniaze nesmrdia, keď ich začali vyberať vo verejných záchodoch. A to je to, že niektorí vaši sa nerozpakujú ani trošku, že naozaj pri niečom by to tak možno nesvietilo, nebolelo, ako to bolí a svieti pri tom cétečku. Pán premiér, a ja vám poviem možno niečo, čo možno aj u kolegov nepomôže. Ja historicky aj si myslím v niektorých situáciách, že niekedy je pre krajinu lepšie silný a zlý premiér ako dobrý a slabý. A toto v zásade nie je od vás. My len cez vás potrebujeme odkázať tomu človeku nad vami a v zásade aj vám, musíte ho vydať. Rozumiete tomu? Musíte ho vydať. Celé to cvaklo, celé to padlo. Presne to padlo, tak ako to malo padnúť. Je tomu 25 rokov, je november, dovtedy ste chodili, dovtedy ten človek nad vami chodil s krčahom po vodu, kým to nepadlo. A padlo to tak, že sa za to hanbíte aj vy. Dneska ste boli slabý. Bolo to vidieť, že ste boli slabý. Ten za vami odbehuje, ako keby mal potrhaný mechúr. Je to zlé, vážení, cítite, že to je zlé, a my sme preto, aby sme vám... (Prerušenie vystúpenia časomerom.)
Hladký, Pavol, poslanec NR SR (2010-12-07):
Vážený pán predseda, vážený pán minister, vážené dámy, vážení páni, v rámci schváleného Programového vyhlásenia vlády Slovenskej republiky bolo prijaté rozhodnutie prehodnotiť účasť ozbrojených síl Slovenskej republiky v operáciách medzinárodného krízového manažmentu. Zároveň v nadväznosti na vývoj situácie v Bosne a Hercegovine, kde aktuálne pôsobí náš vojenský kontingent, bol predložený návrh na zmenu našej prítomnosti v tejto krajine vo vojenskej operácii ALTHEA. V návrhu ide o stiahnutie strážnej čaty ozbrojených síl Slovenskej republiky a jej postupnom nahradení styčnými a pozorovacími tímami, tzv. LOT tímami, ktoré sú pre operáciu ALTHEA dôležitým, dovolím si povedať, nenahraditeľným nástrojom. Dovoľte mi uviesť, že úlohami styčných a pozorovacích tímov v operácii ALTHEA sú hlavne styčné úlohy smerom k medzinárodnej komunite a miestnym vládnym orgánom a mimovládnym organizáciám. Tieto tímy zároveň vykonávajú pozorovanie, aby v prípade zmeny bezpečnostnej situácie v krajine bolo možné okamžite zareagovať. Oblasť západného Balkánu predstavuje pre Slovenskú republiku dlhodobo prioritu zahraničnej politiky. Na pôde Európskej únie sa aktívne angažujeme v rozhovoroch o budúcnosti operácie ALTHEA. Naším názorom, ktorý našim partnerom EÚ jasne prezentujeme, je, že exekutívna časť operácie ALTHEA by mala zostať v krajine pôsobiť až do obdobia troch mesiacov po ukončení činnosti Úradu Vysokého predstaviteľa medzinárodného spoločenstva v krajine. Druhým bodom, ktorý by som rád uviedol, je aj naše úsilie kvalitatívne posilňovať naše zastúpenie v operáciách medzinárodného krízového manažmentu. Z tohto hľadiska jasne vidím dôvody na posun od plnenia strážnych úloh ku komplexnejším úlohám, ktoré budú plniť práve styčné a pozorovacie tímy. Verím, že tieto nové a náročné úlohy sa spätne prejavia na kvalite našich ozbrojených síl. Ďakujem za pozornosť.
V. Veteška, podpredseda NR SR: (2006-02-01):
Budeme pokračovať v prerušenom rokovaní o vládnom návrhu zákona o inšpekcii práce a o zmene a doplnení niektorých zákonov (tlač 1342). Prosím pána ministra aj spoločného spravodajcu, aby zostali na svojich miestach. Teraz dávam slovo spravodajcovi poslancovi Horváthovi, aby predložil Národnej rade stanovisko gestorského výboru k tomuto návrhu zákona.
Kollár, Boris, predseda NR SR (2020-04-02):
Ďakujem. Otváram k tomuto bodu programu rozpravu. Do rozpravy som dostal dve písomné prihlášky. Prvý v rozprave vystúpi pán poslanec Michal Šipoš. Nech sa páči, pán poslanec, máte slovo.
Klus, Martin, podpredseda NR SR (2019-10-18):
Ďakujem, pán poslanec, aj za dodržanie časového rámca. Evidujem na vás dve faktické poznámky. Pán poslanec Jarjabek.
Šefčík, Marek, poslanec NR SR (2021-11-09):
Ďakujem za slovo, pán predsedajúci. Tak, pán poslanec, oslovil si ma, tak reagujem. Povedal si niečo také, že u lekárov to spôsobí pochybnosti a nebudú vedieť ako postupovať, ak sa v zákone opraví nesprávny názov na správny. Ak sa v zákone upraví názov z prerušenia na ukončenie, oni nebudú vedieť ako postupovať? No to mi nejako nevychádza. Tak teda povedz mi, ktorý z tých lekárov prerušil nejaké tehotenstvo nejakej žene a potom v tom istom tehotenstve jej dovolil pokračovať? Ja by som to fakt chcel vedieť. Ešte doteraz, hovoril som, že kde ste boli doteraz, že ste s tým neprišli. Vy skutočne do tých svojich pozmeňovákov, ste ich tak preplietli tými pozitívnejšími s tými negatívnymi. Ja som spravodajcoval pred pol rokom, pred vyše pol rokom to hlasovanie a tvoja kolegyňa to tak dokatovala ten zákon, že niektorí poslanci fakt nevedeli, o čom hlasujú, pozmeňovákmi. A vy to chcete takýmto spôsobom zneprehľadniť a sú tam také udičky, veď úplne v pohode, nechajme to tak, stiahnite pozmeňováky a o pol roka prídeme s vylepšeniami. Možno nie my, možno vy prídete s vylepšeniami. Nechajte nech toto plénum hlasuje za ten zákon, uvidíme, či prejde, neprejde a potom bude hlasovať za váš. Korektné by bolo vylepšovať ten zákon, ale vy ho z nášho pohľadu, dobre, hovorím, sú tam aj pozitívne veci, ale vy ho z nášho pohľadu zhoršujete. Napríklad tá potratová tabletka. To je proti idei zákona.